กรุงศรีออโต้ปล่อยกู้ใหม่1.1แสนล้าน
กรุงศรีออโต้ตั้งเป้าปล่อยกู้ใหม่ 1.15 แสนล้าน หดตัวเล็กน้อย รับตามสภาพตลาดยอดขายรถ
8 มี.ค. 2559

กรุงศรีออโต้ตั้งเป้าปล่อยกู้ใหม่ 1.15 แสนล้าน หดตัวเล็กน้อย รับตามสภาพตลาดยอดขายรถ
นายไพโรจน์ ชื่นครุฑ กรรมการผู้จัดการใหญ่ บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า ปีนี้บริษัทตั้งเป้าปล่อยสินเชื่อเช่าซื้อรถยนต์ใหม่ให้ได้ไม่ต่ำกว่า 1.15 แสนล้านบาท โดยมาจากรถยนต์ป้ายแดง 50% รถยนต์มือสอง 45% และรถจักรยานยนต์ 5% เน้นบริหารความเสี่ยง ให้หนี้ที่ไม่ก่อให้เกิดรายได้หรือเอ็นพีแอลไม่เกิน 2% ส่งผลให้ยอดสินเชื่อคงค้างเพิ่มเป็น 2.6 แสนล้านบาท จาก 2.54 แสนล้านบาทในปีที่ผ่าน
“ยอมรับว่าในปีนี้เราคงปล่อยกู้ใหม่ลดลงเล็กน้อย ตามยอดขายรถยนต์ที่คาดว่าจะยังไม่เติบโตมากนัก เมื่อเทียบกับปีก่อนที่ปล่อยกู้ใหม่ได้ 1.26 แสนล้านบาท เกินกว่าเป้าที่จะปล่อยกู้ใหม่แค่ 1 แสนล้านบาทเท่านั้น โดยเติบโตได้ถึง 23% โดยเฉพาะรถยนต์ใหม่เติบโตถึง 40% รถยนต์มือสองเติบโตถึง 20% และมีส่วนแบ่งในตลาดเพิ่มจาก 17% เป็น 22% จึงคาดว่าปีนี้จะปล่อยกู้ได้เกินเป้าและมีส่วนแบ่งตลาดเพิ่มขึ้นอีกเช่นกัน” นายไพโรจน์ กล่าว 
สำหรับกลยุทธ์หลักในปีนี้ยังคงเน้นการสร้างความสัมพันธ์ที่ดีกับลูกค้าอย่างต่อเนื่อง รวมถึงการใช้ความน่าเชื่อถือของแบรนด์หรือยี่ห้อ “กรุงศรี ออโต้” เข้าไปร่วมมือกับกลุ่มผู้ผลิตรถยนต์ ตัวแทนขายรถยนต์ รวมถึงการสร้างเครือข่ายอบรมให้ความรู้เกี่ยวกับตลาดและเทคนิคการขายรถยนต์แก่เต็นท์รถมือสอง  
นอกจากนี้ ในส่วนลูกค้ารายย่อยจะมีการพัฒนาเพิ่มช่องทางใหม่ๆ ในการเข้าถึงง่ายขึ้น ไม่ว่าจะผ่านระบบออนไลน์ หรือเว็บไซต์ krungsrimarket.com ที่ใช้เป็นศูนย์กลางซื้อขายรถยนต์มือสอง การขยายสินเชื่อรถจักรยานยนต์ขนาดใหญ่หรือบิ๊กไบค์ให้มากขึ้น หลังจากปลายปีที่ผ่านมีอัตราเติบโตที่ดีและมีเอ็นพีแอลต่ำ
ด้านแนวโน้มตลาดรถยนต์มือสองปีนี้คาดว่าจะยังเติบโตดีขึ้น เพราะปกติช่วงเศรษฐกิจชะลอตัว คนไทยจะหันไปซื้อรถยนต์มือสองมากกว่ารถป้ายแดง และขณะนี้เริ่มเห็นสัญญาณเต็นท์รถว่า เริ่มหาซื้อรถยนต์มือสองไปขายมากขึ้น จึงเชื่อว่ารถยนต์มือสองและราคาตลาดจะดีขึ้นกว่าเมื่อ 1-2 ปีที่ผ่านมา โดยเฉพาะรถยนต์มือสองปีใหม่ๆ กำลังเป็นที่ต้องการของตลาดมาก และโครงการรถคันแรกเริ่มครบกำหนดสัญญาในสิ้นปีนี้แล้ว อาจกระตุ้นให้คนหันมาเปลี่่ยนซื้อรถใหม่ และทำให้มีรถมือสองเข้ามาในตลาดเพิ่มด้วย